**Pendul**

*Radu Iorgulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Clipe se leagănă-ntre noi

se duc fiebinți și se-ntorc sloi

ba uneori se mai și sparg

cu cioburi mici ne trag în larg.

Secunde grele pot fi dulci,

vremuri mai bune le arunci

șoptirile în deal le pui

eu stau în valea nimănui

Dorul de zbor, îmi este greu

cuvântu-mi este Dumnezeu,

în fiecare zi curat

aștept petala de furat.

Sprânceana ta mă ține-n frâu,

zâmbind aștept să îți fiu râu,

din ochii tăi îmi iau puteri

și pot mai mult, astăzi ca ieri.

Clepsidra de s-ar îmblânzi,

îmbrățișați în plină zi

ne-om odihni ca noi, puțin

cu aripi blânde în senin.

Lumina mea, te înțeleg

în palma ta timpul e-ntreg,

iar din destin cât a rămas

voi fi al tău în orice ceas.